Gitte Seeberg (KF), 2000-04-04:
Den kommunale økonomi er som bekendt styret af en aftale
mellem KL og regeringen og de øvrige parter, og det er netop en aftale.
Det Konservative Folkeparti har altid respekteret kommuneaftalerne.
Vi har været mere eller mindre enige i indholdet, men når der er opnået enighed mellem parterne, finder vi, at aftalerne som et helt klart udgangspunkt skal respekteres.
Temaerne for forhandlingerne fastsættes af parterne selv, men det betyder ikke, at vi er ligeglade med, hvordan aftalen ender med at blive.
En række områder, f.eks. ældreområdet, så vi f.eks. gerne opprioriteret.
Der er mange steder for lange ventelister til ældreboliger og plejehjem, og mange steder halter kommunerne også bagud med vedligeholdelsesarbejder på skoler, kloakker, offentlige institutioner og andet.
Men det er jo netop det, som det kommunale selvstyre går ud på: retten til at prioritere de enkelte områder ud fra de lovgivningsmæssige rammer, som vi her i Folketinget har udstukket.
I Det Konservative Folkeparti afventer vi med spænding, hvad regeringens initiativ med folkehøringer skal føre til.
Regeringen har i oplægget til høringerne især koncentreret sig om de såkaldt bløde områder, hvor det er kommuner og amter, der står for finansieringen.
Det kunne være spændende at høre, hvad høringerne skal føre til, og om de forslag, som man må forvente vil komme om mere service, eventuelt vil blive imødekommet, og hvordan de i givet fald skal finansieres.
Får projektet nogen indvirkning på de kommende forhandlinger?
Ved finanslovaftalen for indeværende år er der lagt op til store ændringer, hvad angår førtidspension, revalidering og problemstillingen omkring det rummelige arbejdsmarked. Disse sager vil kræve kommunernes medvirken for at få opgaverne løst optimalt, og da dette særlige emne relaterer sig til de indgåede aftaler med en række partier, herunder Det Konservative Folkeparti, går jeg på forhånd ud fra, at partierne inddrages, såfremt der under forhandlingerne skal ske noget på lige præcis det område, som er udmøntningen af vores aftale.
Vi ønsker nemlig medindflydelse på udmøntningen, og det beder jeg blot ministrene bekræfte.
I Det Konservative Folkeparti er vi i øvrigt af den opfattelse, at det er klogest at videreføre linjen fra sidste år om stramme økonomiske aftaler for såvel det amtslige som det kommunale område, sådan som der også er lagt op til i flerårsaftalen.
Det er ganske enkelt nødvendigt at holde skatten og det offentlige forbrug i ro.
Det har kommunerne selvfølgelig som aftalepartnere ansvaret for på de områder, hvor det er aftalt, eller helt overordnet, men regeringen har selvfølgelig også et ansvar.
Det nytter ikke, at regeringen kommer med nye løfter til befolkningen på kommunernes vegne, uden at der følger penge med. Jeg går også ud fra - og vil i hvert fald gerne høre om det - at det aftalte loft over grundskyldpromillen på 8, som blev aftalt forrige år som gældende for indeværende og sidste år, også i de kommende år vil være gældende, og at der i forbindelse med de forhandlinger, som nu skal til at foregå,
også vil blive taget højde for dette.
Det er et konservativt ønske, at der sættes yderligere fart på udbud og udlicitering
, selv om mange kommuner er blevet bedre til det. Men det kan gøres meget bedre, og vi har en række konkrete forslag, hvorefter kommuner kan præmieres, når der sættes fart på.
De forslag er regeringen naturligvis velkommen til at benytte.
Tiden er i det hele taget også kommet til at se på en række forhold, der berører den kommunale verden, men det er ikke noget, der skal diskuteres her i dag.
Det gælder udligningsordninger, bloktilskud og ikke mindst puljejunglen.
Den sidste har vi alle et ansvar for, og det vedkender vi os, men det ville måske være hensigtsmæssigt, om vi snart så på, om der måske ikke burde overlades noget mere til kommunerne selv.
Det er også vores ønske, at lovgivning, der helt overordnet og generelt er til hinder for et frit valg, ændres.
Det Konservative Folkeparti deltager gerne i forsøget på at finde nye veje i den kommunale verden, men prioriteringen inden for den givne ramme er kommunernes og ansvaret for den givne ramme regeringens.
Afslutningsvis kan jeg sige, at Det Konservative Folkeparti ikke kan støtte det forslag til vedtagelse, som Socialistisk Folkeparti har fremsat.